KIRJALLINEN KYSYMYS E-0401/01 esittäjä(t): Erik Meijer (GUE/NGL) komissiolle. Kolesterolia alentavien margariinien haittavaikutuksia koskevien varoitusten parantaminen tietyt kuluttajaryhmät silmällä pitäen.



Virallinen lehti nro 318 E , 13/11/2001 s. 0043 - 0044



KIRJALLINEN KYSYMYS E-0401/01 esittäjä(t): Erik Meijer (GUE/NGL) komissiolle (15. helmikuuta 2001) Aihe: Kolesterolia alentavien margariinien haittavaikutuksia koskevien varoitusten parantaminen tietyt kuluttajaryhmät silmällä pitäen 1. Onko komissio tietoinen siitä, että margariinivalmistajat merkitsevät eräät uudet tuotteensa maininnalla, jonka mukaan kyseinen tuote sisältää kolesterolia alentavaa ainetta? 2. Onko komissio kanssani yhtä mieltä siitä, että tuollaiset väitteet voivat johtaa siihen, että kuluttajat sen sijaan, että he kääntyisivät lääkärin puoleen, joka määrää oikean lääkityksen veren kolesterolipitoisuuden alentamiseksi, käyttävät margariinia tietämättä, kuinka paljon sitä on syötävä oletetun ja toivotun vaikutuksen aikaansaamiseksi? 3. Voiko komissio vahvistaa, että kolesterolitasoa alentavat margariinit voivat olla vahingollisia henkilöille, joilla on poikkeukselliset ravitsemustarpeet, kuten odottavat naiset, imettävät äidit ja alle viisivuotiaat lapset, sekä kolesterolia alentavia lääkkeitä käyttäville henkilöille? 4. Miten komissio suhtautuu kuluttajajärjestöjen esittämään toiveeseen tämän tapaisten kohderyhmätuotteiden sijoittamiseksi valintamyymälöissä erilliseen paikkaan, jonka asiakkaat voivat helposti tunnistaa, jotta henkilöt, jotka eivät ole tietoisia kyseisten tuotteiden erityisistä ominaisuuksista, eivät ostaisi niitä harkitsemattomasti? 5. Miksi tähän asti on lyöty laimin pakkausten varustaminen kysymyksessä 3 tarkoitetuista haitallisista seurauksista varoittavilla suurilla merkinnöillä ja jätetäänkö kyseinen tieto nyt joko kokonaan pois (esimerkki: Benecol) tai piilotetaanko se pienin kirjaimin kirjoitettuna kaikenlaisen muun tiedon joukkoon (esimerkki: proaktiivinen Becel)? 6. Aikooko komissio toimia sen puolesta, että kysymyksessä 3 tarkoitetuista haittavaikutuksista ilmoittavat suuret ja selkeät merkinnät tehdään pakollisiksi? David Byrnen komission puolesta antama yhteinen vastaus kirjallisiin kysymyksiin E-0401/01 ja E-0402/01 (21. toukokuuta 2001) Fytosteroliestereitä sisältävä tuote on hyväksytty parlamentin ja neuvoston 27. tammikuuta 1997 uuselintarvikkeista ja elintarvikkeiden uusista ainesosista antamassa asetuksessa (EY) N:o 258/97(1). Komission 24. heinäkuuta 2000 tekemällä päätöksellä 2000/500/EY (rasvalevitteiden, joihin on lisätty fytosteroliestereitä, markkinoille saattamisen sallimisesta uuselintarvikkeina tai elintarvikkeiden uusina ainesosina Euroopan parlamentin ja neuvoston asetuksen (EY) N:o 258/97(2) mukaisesti) väite fytosteroliestereiden vaikutuksesta veren kolesteroliarvoihin on hyväksytty. Lisäksi vaatimukset ylimääräisistä pakkausmerkinnöistä olivat tälle tuotteelle pakollisia. Kyseisen tuotteen arvioinnissa ei havaittu kohtuutonta vaaraa ihmisen terveydelle. Mikäli tuotetta syödään epäsäännöllisesti, veriseerumin beetakaroteenitasot näyttävät alenevan, mutta pysyvät silti normaaliarvoissa. Sen vuoksi säädettiin pakolliseksi mainita päällysmerkinnöissä, että tuote on tarkoitettu henkilöille, jotka haluavat tarkkailla verensä kolesteroliarvoja ja ettei tuotetta suositella raskaana oleville naisille, imettäville äideille eikä alle viisivuotiaille lapsille. Väestön turvallisuuden osalta elintarvikealan tiedekomitea totesi lausunnossaan, että arvioituaan yleisesti saamiaan tietoja se päätyi siihen tulokseen, että fytosteroliestereiden enimmäistason mukainen eli kahdeksanprosenttinen käyttö keltaisista rasvoista valmistetuissa levitteissä on ihmisille turvallista. Komissio tietää, että elintarvikkeista esitettyjä väittämiä koskevat säännöt vaihtelevat. Väittämien olisi oltava totuudenmukaisia ja perusteltuja. Sen vuoksi komissio ilmoitti valkoisessa kirjassaan elintarvikkeiden turvallisuudesta(3) harkitsevansa, onko yhteisön lainsäädäntöön tarpeen sisällyttää erityiset säännökset, jotka koskevat elintarvikkeiden ravitsevuutta ja vaikutuksia elintoimintoihin. Mietintö aiheesta tulee piakkoin saataville, ja komissio aikoo saamiensa kommenttien perusteella valmistella lainsäädäntöehdotuksen. Komissio suunnittelee antavansa ehdotuksen vuoden 2001 lopulla. Voimassa olevassa yhteisön lainsäädännössä (parlamentin ja neuvoston 20. maaliskuuta 2000 myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä antaman direktiivin 2000/13/EY(4) 2 artiklassa) kielletään esittämästä, että elintarvikkeeseen liittyy ihmisen sairauksia ennalta ehkäiseviä, hoitavia tai parantavia ominaisuuksia, tai sellaisiin ominaisuuksiin viittaaminen. Direktiivissä 2000/13/EY ei erikseen mainita elintarvikkeiden pakkausmerkintöjen kirjasinkokoa. Siinä säädetään kuitenkin, että mainintojen on oltava helposti ymmärrettäviä, ja ne on tehtävä näkyvään kohtaan helposti havaittavalla, luettavalla ja pysyvällä tavalla; niitä ei saa millään tavalla peittää, himmentää tai katkaista muulla kirjallisella tai kuvallisella ilmaisulla. Yhteisön säännöstön mukaisesti jäsenvaltiot suorittavat tarkastuksia. Seuraamukset kuuluvat kuitenkin yksinomaan jäsenvaltioiden toimivaltaan. (1) EYVL L 43, 14.2.1997. (2) EYVL L 200, 8.8.2000. (3) KOM(1999) 719 lopullinen. (4) EYVL L 109, 6.5.2000.